Δρέπανο Αργολίδας

Ονομασίες του οικισμού

Κατά τη διάρκεια της Τουρκοκρατίας, λίγο πριν την Επανάσταση του 1821, το χωριό ανήκε στον πάμπλουτο Τούρκο Αγά Χαϊντάρ. Για αυτό το λόγο μέχρι το 1930 ο οικισμός ονομαζόταν "Χαϊντάριον", έπειτα όμως μετονομάστηκε σε Δρέπανο, λόγω της κοιλότητας που σχηματίζει με την θάλασσα.

Νησί

Το χωριό με τα στενά κι ανηφορικά σοκάκια θυμίζει περισσότερο νησί. Δεν είναι τυχαίο ότι οι ντόπιοι αποκαλούν νησί τη χερσόνησο του Δρεπάνου, που έχει μήκος 3 χλμ. και καταλήγει στη θέση που βρίσκονται τα ερείπια του Βενετσιάνικου Κάστρου.

Εκπαίδευση

Στο χωριό στεγάζονται ένα νηπιαγωγείο, ένα δημοτικό και ένα γυμνάσιο.

Ποδόσφαιρο

Η τοπική ομάδα ποδοσφαίρου ονομάζεται Αστέρας Δρεπανιακός. Επιπλεον το 2012 ιδρύθηκε δεύτερη ομάδα ποδοσφαίρου με την επωνυμία Αλκυών Δρεπάνου. Στο δημοτικό γήπεδο που φιλοξενεί αυτές τις ομάδες είναι τοποθετημένος συνθετικός χλοοτάπητας και φιλοξενεί επίσης τις τοπικές ποδοσφαιρικές Ιρίων, Τολού και Ασίνης. Το 2015 με πρωτοβουλία των τοπικών αρχών τοποθετήθηκε υπερσύγχρονη κερκίδα χωριτικότητας 300 ατόμων.

Καλαθοσφαίριση

Τα τελευταία χρόνια ιδρύθηκε η Αλκυονίδα Δρεπάνου για την καλαθοσφαίριση.

Χειροσφαίριση

Το Δρέπανο έχει μεγάλη παράδοση στο χάντμπολ. Όνειρο του χωριού είναι να χτιστεί ένα κλειστό γυμναστήριο που θα μπορεί να στεγάσει αγώνες καλαθοσφαίρισης και χειροσφαίρισης.

Πανηγύρι 25ης Αυγούστου

Την παραμονή των Αγίων Ανδριανού και Ναταλίας λαμβάνει χώρα στο χωριό ένα από τα μεγαλύτερα πανηγύρια του νομού (εάν όχι το μεγαλύτερο μαζί με αυτά της Νέα Τίρυνθας και του Νέου Ροεινού). Η εικόνα των Αγίων περιφέρεται γύρω από το χωριό προς ευλογία των σπιτιών και μιας καλής σοδιάς τον Χειμώνα. Περίπου 10000 κόσμος περνάει μπροστά από τους πλανόδιους πωλητές και μέσα στο πανηγύρι. Το πανηγύρι τελειώνει περίπου στις 7π.μ. Ανήμερα της εορτής τα τοπικά μαγαζιά διοργανώνουν πανήγυρι στην πλατεία του χωριού στο οποίο διασκεδάζουν συνήθως οι εορτάζοντες από το χωριό.

Άγιοι Ανδριανός και Ναταλία

Πρόκειται για μία εκκλησία που χρονολογείται από το 1840. Το τέμπλο της εκκλησίας είναι κατασκευασμένο από μάρμαρο και πρόκειται για ένα από τα ομορφότερα τέμπλη του νομού. Στην εικόνα του Αγίου Ανδριανού πολλοί ντόπιοι έχουν δικά τους ιδιαίτερα ''τάματα'' στον Άγιο είτε για την δικιά τους υγεία είτε για κάποιου συγγενικού τους προσώπου. Είναι μια εξαιρετική εκκλησία, η οποία παραμονή της εορτής σφίζει από τον κόσμο ακόμα και στο εξωτερικό προαύλιο της Εκκλησίας. Τέλος υπάρχει ένας θρύλος των παλιών που λέει ότι κάποια βράδια έχουν ακούσει τα μεσάνυχτα ένα άλογο να ''βολτάρει'' γύρω από την Εκκλήσία, πιστεύοντας ότι είναι ο ίδιος ο Αγιαντριανός.

Στο Κάμπινγκ

Στην παραλία της Πλάκας γυρίστηκε η επιτυχημένη τηλεοπτική σειρά της ΕΡΤ Στο Κάμπινγκ.

Τοπικές Ασχολίες

Την κύρια ασχολία των ντόπιων αποτελεί η καλλιέργεια των μανταρινιών. Σχεδόν όλοι οι κάτοικοι του χωριού διαθέτουν τουλάχιστον μια μικρή έκταση με εσπεριδοειδή ή ακόμη και λαχανικά. Το Δρέπανο αποτελεί έναν από τους μεγαλύτερους μανταρινιώνες της Ελλάδας με δεκάδες ποικιλίες μανταρινιών να καλλιεργούνται σε αυτόν τον εύφορο τόπο, με κυρίαρχη ποικιλία την Κλημεντίνη. Επιπλέον υπάρχουν και μερικοί ντόπιοι που ασχολούνται με την κτηνοτροφία, αλλά τα τελευταία 40 χρόνια ολοένα και περισσότεροι  ασχολούνται με τον τουρισμό και την εστίαση. Δεκάδες εστιατόρια και παραδοσιακές ταβέρνες στο κέντρο του χωριού προσφέρουν στους τουρίστες καλή ποιότητα φαγητού. Επιπλέον αρκετές καφετέριες στην παραλία της Πλάκας περιμένουν με προσμονή τους καλοκαιρινούς μήνες τους τουρίστες για να τους προσφέρουν ένα καφέ σε συνδυασμό με την ησυχία που διακατέχει την παραλία.